**Litanii**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paraschivei

I

Mi-e dor amar de tine,

Să cred că ai murit nu-mi vine.

Cum ai știut să fii atâta timp cu mine

Și la noroc și nenoroc,

Și-acum să nu mai fii deloc?

Te adormeam pe brațul meu

Și-acuma dormi la Dumnezeu.

Desigur, lângă el te simți mai bine

Decât fuseseși lângă mine.

El e-mpărat, și grația ți-o porți

Sus, în haremul lui cu morți.

1967

II

Ne căutam destinul în trifoi

Și-l căutam în câte patru foi.

Dar tot ghicind în frunza adunată

Mi s-a uscat buchetul dintrodată.

1967

III

Lăsându-mi ochii-n tine să te culce

Te-am poreclit din toate cea mai dulce.

1967

IV

Te sărutai culcată, dar buzele ți-s reci:

O sărutare fără de răspuns în veci de veci.

1967

V

Când m-am făcut logodnic la bine și la rău

Eu mă gândeam la tine, nu la mormântul tău.

1967